บลจ.ซีไอเอ็มบี-พรินซิเพิล เปิดตัวกองทุน
บลจ.ซีไอเอ็มบี-พรินซิเพิล เปิดตัวกองทุนลงทุนกองทุนอสังหาฯ แบ่งหน่วยลงทุน 2 กลุ่ม รายย่อย-สถาบันได้ประโยชน์ภาษี
24 ม.ค. 2555

บลจ.ซีไอเอ็มบี-พรินซิเพิล เปิดตัวกองทุนลงทุนกองทุนอสังหาฯ แบ่งหน่วยลงทุน 2 กลุ่ม รายย่อย-สถาบันได้ประโยชน์ภาษี  นายเจิดพันธุ์ นิธยายน ผู้ช่วยกรรมการผู้จัดการ สายงานพัฒนาธุรกิจและการตลาด บริษัทหลักทรัพย์จัดการกองทุน (บลจ.) ซีไอเอ็มบี-พรินซิเพิล กล่าวว่า ในขณะนี้อยู่ระหว่างการยื่นขอจดทะเบียนจัดตั้งกองทุนเปิดซีไอเอ็มบี-พรินซิเพิล พร็อพเพอร์ตี้ อินคัม (CIMB-PRINCIPLE iPROP) มูลค่าโครงการ 1,500 ล้านบาท เน้นลงทุนในกองทุนรวมอสังหาริมทรัพย์ ทั้งที่จดทะเบียนอยู่ในตลาดหลักทรัพย์และกองทุนที่เปิดขายใหม่ โดยคาดว่า จะได้รับอนุมัติและเสนอขายได้ภายในต้นเดือน ก.พ. นี้ “กองทุนนี้จะลงทุนในกองทุนอสังหาริมทรัพย์ประมาณ 10 กองทุน ซึ่งเป็นการกระจายความเสี่ยงในการลงทุน และทำให้นักลงทุนได้รับผลตอบแทนอย่างสม่ำเสมอ โดยกองทุนจะแบ่งประเภทหน่วยลงทุนเป็น 2 ประเภท ได้แก่ CIMB-PRINCIPLE iPROP-R ซึ่งมีนโยบายรับซื้อคืนหน่วยลงทุนอัตโนมัติ แทนที่จะจ่ายเป็นเงินปันผล ซึ่งเหมาะสำหรับนักลงทุนที่เป็นบุคคลธรรมดา เพราะจะไม่เสียภาษีเงินปันผล และ CIMB-PRINCIPLE iPROP-D ซึ่งจะจ่ายผลตอบแทนในรูปเงินปันผล ซึ่งเหมาะสำหรับนักลงทุนประเภทนิติบุคคล เพราะได้รับสิทธิประโยชน์ทางภาษี ถ้าลงทุน 3 เดือนก่อน และ 3 เดือนหลังวันปิดสมุดทะเบียน” นายเจิดพันธุ์ กล่าว นายเจิดพันธุ์ ยังกล่าวอีกว่า กองทุนนี้คาดว่า จะสามารถจ่ายผลตอบแทนให้กับนักลงทุนได้ทุกไตรมาส ซึ่งหน่วยลงทุนทั้ง 2 ประเภทจะได้รับผลตอบแทนเท่ากัน